Rusia a condamnat ferm tentativa de asasinat asupra lui Fico. Putin: „Îl cunosc pe Robert ca fiind un om curajos și hotărât”
Data publicării:
Kremlinul a condamnat joi tentativa de asasinare asupra premierului slovac Robert Fico şi i-a urat însănătoşire grabnică, informează Reuters.
„Normal, condamnăm acest atac în cei mai fermi termeni cu putinţă. Considerăm că este absolut inacceptabil - aceasta este cu adevărat o mare tragedie. Sperăm că domnul Fico va reuşi să-şi revină şi să se facă bine cât mai repede. Îi urăm însănătoşire grabnică”, a declarat purtătorul de cuvânt al Kremlinului, Dmitri Peskov, pentru cotidianul rus Izvestia.
În timp ce se pregătea pentru o vizită în China, preşedintele rus, Vladimir Putin, a făcut miercuri un gest rar de a trimite o telegramă preşedintei slovace, Zuzana Caputova, în legătură cu tentativa de asasinat.
„Am fost indignat să aflu despre atentatul asupra vieţii preşedintelui guvernului Republicii Slovace, Robert Fico. Nu poate exista nicio justificare pentru această crimă monstruoasă. Îl cunosc pe Robert Fico ca fiind un om curajos şi hotărât. Sper foarte mult că aceste calităţi îl vor ajuta să supravieţuiască acestei situaţii dificile”, a transmis Putin.
Tentativa de asasinat din oraşul Handlova din centrul Slovaciei, despre care presa slovacă a spus că a fost comisă de un bărbat în vârstă de 71 de ani, a uimit micuţa naţiune central-europeană şi a atras condamnări internaţionale.
Fico este văzut drept un politician prorus, care a încetat să mai ofere ajutor militar Ucrainei în războiul acestei ţări cu Rusia şi a criticat sancţiunile impuse împotriva Moscovei după invadarea Ucrainei.